
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. október 18-án tartandó munkaterv szerinti ülésére

8. napirendhez

Tárgy: Döntés a Bursa Hungarica Ösztöndíjpályázat 2013. évi fordulójának keretösszegéről
Tisztelt Képviselő-testület!

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Az Ösztöndíjrendszer törvényi hátterét a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet szabályozza. 

A Bursa Hungarica többszintű támogatási rendszer, amelynek pénzügyi fedezeteként három forrás szolgál: 

1. a települési önkormányzatok által nyújtott támogatás (min. 1.000, max. 10.000 Ft/hó/fő), 

2. a megyei önkormányzatok által nyújtott támogatás, 

3. a felsőoktatási intézményi (állami) támogatás.

Az ösztöndíjpályázattal kapcsolatos adatbázis-kezelői, koordinációs, a települési és megyei ösztöndíj pénzkezelési feladatait az Emberi Erőforrás Támogatáskezelő végzi, míg az elbírálási és adatrögzítési feladatokat az ösztöndíjpályázathoz csatlakozó települési és megyei önkormányzatok látják el. 

A pályázati rendszerhez évről évre csatlakozni szükséges, ahogyan azt önkormányzatunk immár több éve meg is teszi. Idén is döntöttünk már erről, mégpedig az elmúlt ülésünkön.

Azóta megjelentek a pályázati feltételek is, melyek a következők:

Az önkormányzat csatlakozása esetén a pályázatra azok az önkormányzat területén állandó lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a képzésre vonatkozó keretidőn belül, teljes idejű (nappali tagozatos) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú szakképzésben folytatják tanulmányaikat. 
Az eddig megszokott eljáráshoz képest, az idei évtől elektronikus úton kell minden egyes pályázónak regisztrálnia a Bursa Hungarica Elektronikus Pályázatkezelési és Együttműködési Rendszerhez (röviden: EPER-Bursa rendszer). Az elektronikus regisztráció után a pályázóknak kell feltölteniük saját adataikat a rendszerbe, majd az innen kinyomtatott és aláírt adatlapot a kötelezően csatolandó mellékleteket együtt kell eljuttatniuk az önkormányzathoz. A települési önkormányzat ezek után az EPER-Bursa rendszerben ellenőrzi és bírálja el a beérkezett pályázatokat, szükség esetén kiküldi a hiánypótlásokat, a formai hibás pályázatokat pedig kizárja a döntésből. 
Továbbra is kétféle támogatás lehetséges:

”A” típusú feltételei:

· önkormányzat területén állandó lakóhely, 

· szociálisan hátrányos helyzet,

· a képzésre vonatkozó keretidőn belül, teljes idejű (nappali) képzésben felsőfokú tanulmányok folytatása,

”B” típusú feltételei:

· önkormányzat területén állandó lakóhely, 

· szociálisan hátrányos helyzet,
· 2012/2013. tanévben utolsó éves, érettségi előtt álló középiskolások; vagy felsőfokú diplomával nem rendelkező, felsőoktatási intézménybe még felvételt nem nyert érettségizettek; és a 2013/2014. tanévtől kezdődően felsőoktatási intézmény keretében teljes idejű (nappali tagozatos) alapfokozatot és szakképzettséget eredményező alapképzésben, egységes, osztatlan képzésben vagy felsőfokú szakképzésben kívánnak részt venni.

Az ”A” típusú pályázat esetén 1x10 hónap, azaz két egymást követő tanulmányi félév, a ”B” típusú pályázat esetén 3x10 hónap (hat egymást követő tanulmányi félév) a támogatás időtartama.

A hallgatói pályázatok benyújtására október 26-a és november 23-a között van lehetőség. A települési önkormányzat döntését 2012. december 10-ig kell rögzíteni az elektronikus rendszerben, majd 2012. december 17-ig köteles az önkormányzat hirdetőtábláján nyilvánosságra hozni a támogatások összesített adatait. Továbbá ugyanezen határidőig postai úton is értesítenie kell a pályázókat az önkormányzat döntéséről. 

Mivel november folyamán már a pályázatok elbírálása folyamatban lesz, jelen ülésen szükséges dönteni a felhasználható keretösszegről. Ehhez információ, hogy az elmúlt évben településünkön 15 fő pályázott az ösztöndíjra, közülük az Önkormányzat mind a 15 főt támogatásban részesítette havi 90.000 Ft-os keretet osztva fel a pályázók között.

Megjegyzendő ugyanakkor, hogy a háromszintű támogatási rendszer az elmúlt években nem érvényesült, mivel a Pest Megyei Önkormányzat egyetlen pályázónál sem tett hozzá támogatási összeget az ösztöndíjhoz, így a tanintézmények csupán az önkormányzati támogatás mértékéig tudtak kiegészítést adni.
Idén sajnos tovább szűkülnek a lehetőségek, mivel az intézményi támogatást 5000 Ft/hó/fő mértékben maximalizálták, vagyis hiába ad ennél többet az Önkormányzat, az intézmény maximum ennyivel egészíti ki a támogatást.
Kérem a 2013-as keret szíves megállapítását, tekintettel arra is, hogy vannak áthúzódó kötelezettségeink is a korábbi évekből.
…/2012. (X. 18.) ÖKT határozati javaslat

Sülysáp Nagyközség Önkormányzatának Képviselő-testülete úgy határoz, hogy a Bursa Hungarica Ösztöndíjpályázat 2013. évi fordulójának helyi keretét – beleértve az előző évekről átnyúló támogatási összegeket – … Ft/hó x 10 hó összegben határozza meg, amit az Önkormányzat a 2013. évi költségvetésében biztosít.

Határidő: 2013. február 15.
Felelős: polgármester, jegyző

Sülysáp, 2012. október 12.


Horinka László s.k. 


polgármester

Láttam!
Sülysáp, 2012. október 12.

Tóth Krisztina s.k.

jegyző

